Rică Răducanu (78 de ani), fostul mare portar al echipei Rapid, a susținut că e foarte supărat și nu-i vine să creadă că nu a fost invitat la meciul de adio al Generației de Aur.
„Eu i-am crescut pe ăia, începând cu Stelea, eu l-am susținut, așa a fost treaba. Pe Prunea tot așa mă duceam să îi pun o vorbă bună la antrenori ca să îl ia. Nu m-a căutat și pe mine nimeni ca să mă duc acolo.
Trebuia să fiu acolo, meritam, sunt foarte supărat, nici nu-mi vine să cred. Mi-a zis cineva că de ce nu l-am sunat pe Gică Popescu, ca să mă invite. Păi, cum așa? Eu îl respect, eu îi ziceam Superman, că dădea gol cu capul, cu piciorul, din unghiuri dificile.
Cu unii dintre ei am petrecut la o bere, cu gagicile, și uite că acum nu mă mai bagă în seamă. M-au uitat acasă, credeau că îi eclipsez?
Eu și Dobrin am fost, cândva, răsfățații televiziunilor și ai ziariștilor și poate că toate camerele ar fi fost pe mine, pentru interviuri, și de data asta. Cândva, însă, nu exista eveniment fără mine”, a declarat Rică Răducanu, pentru PlayTech Știri.
Generația de Aur – Legendele Lumii a fost meciul de adio al fotbaliștilor care au scris istorie pentru România la Campionatul Mondial din 1994. Partida a fost câștigată de tricolori cu 3-2.Meciul a avut loc sâmbătă, pe Arena Națională, în fața a peste 54.000 de spectatori.